
A cyberbullyingban való segítségnyújtás: a morális gondolkodás és a csoportnorma hatásai

Elméleti háttér és kutatási célok: Az internetes zaklatás, mint téma aktualitása és kutatók közötti népszerűsége ellenére a cyberbullying szemlélők reakcióit, segítségnyújtó tendenciáit vizsgáló kutatásokban többek között a moralitás és csoportnormák hatását illetően hiányosságokkal, ellentmondásos, vagy megerősítésre váró eredményekkel találkozhatunk. Jelen dolgozat célja, hogy kevert módszertannal (trianguláció), két részből álló kutatással hozzájáruljon a segítségnyújtást befolyásoló tényezők mélyebb megértéséhez.
Kvantitatív módszertan: A kutatás keresztmetszeti kérdőíves részében 182 fő vett részt egy online kérdőívcsomag kitöltésében, melyből 93 fő adatait használtuk fel (életkori átlag: 16,37 év, SD=1,47). A kérdőívcsomag segítségével a diákok bullyingba/cyberbullyingba való bevonódását, szemlélőként tanúsított reakcióit, az észlelt iskolai légkört, a morális önfelmentés használatát, a bullyingra/cyberbullyingra vonatkozó normatív értékeit mértük fel. Eredményeink alapján a morális önfelmentés szignifikáns hatással volt a különböző védelmező szemlélői reakciókra, a pozitív iskolai klíma együttjárást mutatott a konstruktív segítségnyújtással, a zaklatást elítélő csoportnorma pedig negatívan járt együtt az agresszív elkövetőfókuszú fellépéssel.
Kvalitatív módszertan: A kutatás kvalitatív részében 57 diákkal (34 nő, 23 férfi, átlagéletkor: 16,6 év, SD=1,35) nyolc fókuszcsoportos beszélgetést vettünk fel a serdülők internetes zaklatással kapcsolatos reprezentációinak, véleményének, attitűdjének mélyebb megértésére, valamint azon tényezők feltárására, melyeket a fiatalok figyelembe vesznek, mikor cyber-szemlélőként segítségnyújtásukat mérlegelik. Eredményeink alapján a megkérdezett serdülők reprezentációja az internetes zaklatásról a témáról való diskurzus hiányát sugallja, attitűdjeikben megjelenik a morális önfelmentés, segítségnyújtásuk mérlegelésekor pedig az áldozattal való baráti viszony és az észlelt igazságosság a legmeghatározóbb.
Megvitatás: A prevenció és intervenció szempontjából fontos szerepet játszhatnak a cyberbullying szemlélői, ezért lényeges a reakcióikat befolyásoló individuális, szociális és kontextuális faktorok hatásainak feltárása. Eredményeinkkel ehhez a tudáshoz járultunk hozzá, megalapozva ezen újszerű kutatási irány további vizsgálatait.

